Diari Oficial de la Generalitat Valenciana


Sumari del DOGV 6419, del 17-12-2010 (2010/13021)

ORDRE 35/2010, de 3 de desembre, de la Conselleria de Benestar Social, per la qual es convoquen ajudes de servicis socials especialitzats en dona per a entitats sense ànim de lucre, destinades a la realització en l'exercici de 2011 de programes i/o activitats relacionats amb els fins de la Direcció General de la Dona i per la Igualtat en el marc de les polítiques d'igualtat del Consell.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6419

Data del DOGV
:   17-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/13746


Data del document
:   03-12-2010

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 35/2010, de 3 de desembre, de la Conselleria de Benestar Social, per la qual es convoquen ajudes de servicis socials especialitzats en dona per a entitats sense ànim de lucre, destinades a la realització en l'exercici de 2011 de programes i/o activitats relacionats amb els fins de la Direcció General de la Dona i per la Igualtat en el marc de les polítiques d'igualtat del Consell. [2010/13371]
La Direcció General de la Dona i per la Igualtat de la Conselleria de Benestar Social és l'òrgan directiu a què, segons el Decret 193/2010, de 26 de novembre, del Consell, pel qual s'aprova el Reglament Orgànic i Funcional de la Conselleria de Benestar Social, li corresponen, entre altres funcions, les d'elaborar, promoure i executar les mesures per a fer efectiu el dret d'igualtat de tracte i d'oportunitats entre dones i hòmens, amb independència de la seua circumstància o condició, en qualssevol dels àmbits de la vida i, singularment, en les esferes política, civil, laboral, econòmica, social i cultural.
Per a regular i fer efectiu el principi d'igualtat de dones i hòmens en la Comunitat Valenciana, les Corts van aprovar la Llei 9/2003, de 2 d'abril, de la Generalitat, per a la Igualtat entre Dones i Hòmens.
Com en convocatòries anteriors, s'establixen unes ajudes encaminades a incrementar les activitats de les entitats sense ànim de lucre, facilitant el desplegament dels seus programes d'igualtat i garantint així la seua continuïtat.
En virtut d'això i fent ús de les facultats que em conferixen l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat, i el Decret 193/2010, de 26 de novembre, pel qual s'aprova el Reglament Orgànic i Funcional de la Conselleria de Benestar Social,
ORDENE
Article 1
Es convoquen ajudes destinades a entitats sense ànim de lucre, perquè gestionen programes de servicis socials especialitzats en dones en situació de risc d'exclusió social, carència de suport familiar i absència de recursos personals, dirigits fonamentalment al seu suport psicosocial i a la seua formació integral, i s'aproven les bases per les quals es regix la seua convocatòria, incloses com a annex I de la present ordre.
Article 2
L'eficàcia de la present convocatòria queda condicionada a l'existència en el pressupost de l'exercici econòmic de l'any 2011 de crèdit adequat i suficient per a atendre a les ajudes previstes en la present ordre, i a este efecte s'haurà de publicar-se en el Diari Oficial de la Comunitat Valenciana una resolució de la Conselleria de Benestar Social en què es determinen les línies pressupostàries i la quantia global màxima que servisca de suport a estes.
Les ajudes concedides per mitjà d'esta ordre no precisen de la seua notificació a la Comissió Europea, per no ser-li d'aplicació l'apartat 1 de l'article 107 del Tractat de Funcionament de la Unió Europea, atés que van dirigides a un col·lectiu que no exercix activitat econòmica.
DISPOSICIONS FINALS
Primera
S'autoritza la Sotssecretaria de la Conselleria de Benestar Social i la Direcció General de la Dona i per la Igualtat perquè, en l'àmbit de les seues competències, adopten les mesures necessàries per al desplegament i aplicació d'esta ordre.
Segona
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
La present ordre, que posa fi a la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant els òrgans que s'indiquen a continuació:
a) El recurs de reposició haurà d'interposar-se davant de qui ostente la titularitat de la Conselleria de Benestar Social en el termini d'un mes a comptar des de l'endemà de la seua publicació, segons el que s'ha establit per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
b) El recurs contenciós administratiu haurà de plantejar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació, d'acord amb el que establix la Llei 29/1998, de 13 de juliol, Reguladora de la Jurisdicció Contenciosa Administrativa.
València, 3 de desembre de 2010
La consellera de Benestar Social,
ANGÉLICA SUCH RONDA
ANNEX I
Bases
Primera. Objecte
Constituïx l'objecte de les presents bases regular el procediment de concessió, en règim de concurrència competitiva, d'ajudes destinades a entitats sense ànim de lucre, perquè gestionen programes de servicis socials especialitzats en dones en situació de risc d'exclusió social, carència de suport familiar i absència de recursos personals, dirigits fonamentalment al seu suport psicosocial i a la seua formació integral.
Segona. Programes objecte de subvenció
1. Les activitats a subvencionar consistiran en la realització de programes específics, relacionats amb alguna o algunes de les matèries següents:
a) Adquisició d'hàbits i activitats en àmbits personals, familiars i socials.
b) Alfabetització i/o aprenentatge del castellà/valencià. Coneixement del medi.
c) Foment de l'autoestima i promoció de l'autonomia personal.
d) Atenció psicosocial a dones gestants en situació de risc d'exclusió social.
e) Formació d'actituds facilitadores del benestar personal, familiar i social.
f) Adquisició d'habilitats prelaborals bàsiques per al desenvolupament de l'ocupacionalitat.
g) Atenció psicològica i social a nivell individual i grupal.
h) Entrenament en habilitats socials, coneixements instrumentals bàsics, organització del temps, repartiment de tasques i responsabilitats, qüestionament de rols familiars, hàbits de salut integral i de participació en xarxes comunitàries.
i) Intervenció en l'entorn familiar.
j) Altres de semblants característiques que, alhora, presenten una finalitat formativa.
2. Queden exclosos de la subvenció:
- Els viatges de recreació i/o màrqueting, menjars i semblants.
- Els cursos de formació professional.
En cap cas, s'admetran sol·licituds que comprenguen la totalitat d'activitats exercides per l'entitat sol·licitant.
3. S'haurà de presentar una sol·licitud per programa. Cada entitat podrà presentar un màxim de dos programes per àmbit local d'actuació.
4. Les actuacions aniran dirigides a dones i els seus fills en situació de risc d'exclusió social, carència de suport familiar i absència de recursos personals.
5. Les subvencions aniran destinades a finançar les despeses corrents derivades del desenvolupament de les activitats, sense que puguen entendre's com subvencionables les despeses relatives al funcionament ordinari de les entitats, ni l'adquisició de material inventariable.
6. En cap cas l'import de la subvenció podrà superar el cost total de l'activitat que haja de desplegar l'entitat beneficiària.
Tercera. Entitats beneficiàries
Podran ser beneficiàries d'estes ajudes les entitats sense ànim de lucre que gestionen programes de servicis socials especialitzats en dones en situació de risc d'exclusió social, carència de suport familiar i absència de recursos personals, dirigits fonamentalment al seu suport psicosocial i a la seua formació integral, que en el moment de presentar sol·licitud es troben degudament inscrites en el Registre dels Titulars d'Activitats d'Acció Social i de Registre i Autorització de Funcionament dels Servicis i Centres d'Acció Social, a la Comunitat Valenciana (Decret 91/2002, de 30 de maig, DOCV núm. 4264, de 05.06.2002).
Quarta. Sol·licitud i documentació a aportar per les entitats sol·licitants
1. Les sol·licituds es formalitzaran segons el model que s'acompanya (annex II), i aniran dirigides a la Direcció General de la Dona i per la Igualtat de la Conselleria de Benestar Social, acompanyada dels documents següents:
a) Memòria de l'entitat sol·licitant, segons model annex III, detallant almenys els aspectes següents:
- Grau d'implantació de l'entitat en la Comunitat Valenciana.
- Forma d'accés de les usuàries al recurs.
- Grau d'especialització de l'entitat en l'atenció al col·lectiu de dones a qui es dirigix (dones en situació de risc d'exclusió social, carència de suport familiar i absència de recursos personals).
- Estructura i capacitat de gestió.
- Experiència de l'entitat en la realització dels programes sol·licitats.
b) Fitxa descriptiva del programa (dades essencials) per al qual se sol·licita subvenció, segons model annex IV d'esta ordre en què haurà de constar:
- Justificació del programa dins de l'activitat de l'entitat.
- Avaluació de les necessitats socials que ho justifiquen.
- Àmbit territorial del projecte i característiques de la població a qui va dirigit.
- Objectius generals i número estimat de beneficiàries.
- Equip professional amb què compte l'entitat per a la seua realització.
- Termini d'execució, activitats a realitzar i temporalització d'estes.
- Metodologia que es va a utilitzar en el seu desenvolupament.
- Sistema i instruments a utilitzar per a l'avaluació dels objectius i resultats previstos en el programa.
- Pressupost de despeses derivades de l'execució del projecte, desglossades per conceptes i les seues fonts de finançament.
c) Compromís de l'entitat sol·licitant de dur a terme la totalitat del projecte, assumint el seu finançament, encara que les ajudes concedides per la Direcció General de la Dona i per la Igualtat i/o altres organismes siga inferior a la sol·licitada.
d) Còpia compulsada dels estatuts de l'entitat sol·licitant.
e) Si és el cas, fitxa de manteniment de tercers, segons model que s'adjunta com a annex V d'esta ordre, en la qual es farà constar l'entitat bancària, el número de compte i el titular d'esta, que haurà de coincidir amb l'entitat sol·licitant de la subvenció.
f) Autorització expressa a la Conselleria de Benestar Social, inclosa en l'apartat E de la sol·licitud, perquè esta comprove telemàticament les dades fiscals identificatives de l'entitat sol·licitant que es troben en poder de l'Agència Estatal d'Administració Tributària. No obstant això, si de la comprovació efectuada resulta alguna discordança amb les dades facilitats per l'entitat en la seua sol·licitud, la persona que instruïsca el procediment estarà facultada per a realitzar les actuacions procedents per a aclarir-la.
Si l'entitat sol·licitant no dóna eixa autorització, haurà d'aportar original o còpia compulsada del CIF de l'associació o entitat sense ànim de lucre.
g) Document que acredite, en funció dels estatuts degudament aprovats i registrats, la persona que ostente la capacitat de representar l'entitat i actuar en nom seu, incloent-hi la capacitat de realitzar les operacions bancàries necessàries per a percebre les ajudes, que es reben, si és el cas, per compte de l'associació o entitat.
h) Autorització a la Conselleria de Benestar Social, inclosa en l'apartat E de la sol·licitud, perquè esta comprove les dades d'identitat de la persona representant de l'associació o entitat sol·licitant per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril. No obstant això:
Si de la comprovació efectuada resulta alguna discordança amb les dades facilitades en la sol·licitud, qui instruïsca el procediment estarà facultat per a realitzar les actuacions procedents per a aclarir-la.
Si qui sol·licita no presta el seu consentiment, haurà d'aportar fotocòpia compulsada del document nacional d'identitat, passaport o número d'identificació d'estranger, segons siga procedent.
i) Autorització expressa a la Conselleria de Benestar Social, inclosa en l'apartat F de la sol·licitud, perquè esta obtinga, de forma directa, l'acreditació, per mitjà de certificats telemàtics, de que l'entitat sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial Decret 887/2006, de 21 de juliol, pel qual s'aprova el reglament de l'esmentada llei. No obstant això:
Si qui sol·licita no presta el seu consentiment, haurà de presentar els certificats que acrediten el compliment d'eixes obligacions, o, si no està obligat a presentar les declaracions o documents a què es referixen les dites obligacions, acreditarà el seu compliment per mitjà de declaració responsable.
Cinquena. Termini i lloc de presentació de les sol·licituds
1. El termini de presentació de les sol·licituds, començarà a partir de l'endemà de la publicació de la present ordre en el Diari Oficial de la Comunitat Valenciana i finalitzarà el dia del mes següent que tinga assignat el mateix nombre cardinal del dia de la publicació de l'ordre.
2. Les sol·licituds podran presentar-se en les seus de la les direccions territorials de la Conselleria de Benestar Social de València (avinguda del Baró de Càrcer, núm. 36, 46117), Alacant (carrer d'Óscar Esplá, núm. 33-35, 03955) i Castelló de la Plana (carrer de l'Ensenyament, núm. 10, 12760), en la seu de la Direcció General de la Dona i per la Igualtat (sítia al carrer de Náquera, núm. 9, 46069 València), o en qualsevol altre lloc, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.
3. Si la sol·licitud no reunix els requisits i documents que s'assenyalen en les bases anteriors, es requerirà a l'entitat perquè en el termini de 10 dies esmene la falta o acompanye els documents preceptius, amb indicació que si no ho fa, se la tindrà per desistida de la seua petició, d'acord amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sisena. Comissió avaluadora
1. L'examen i valoració de les sol·licituds presentades, i també la consegüent proposta de concessió i denegació de les ajudes, correspondran a una comissió composta per:
- La directora general de la Dona i per la Igualtat, o persona en qui delegue, com a presidenta de la comissió.
- La cap del Servici de Promoció i Participació de la Direcció General de la Dona i per la Igualtat o persona en qui delegue, com a secretària de la comissió.
- Un tècnic o tècnica de la Direcció General de la Dona i per la Igualtat de València.
- Una persona representant de cada una de les unitats Dona de les direccions territorials de la Conselleria de Benestar Social d'Alacant, Castelló i València.
2. En allò no previst en el punt anterior, la comissió ajustarà el seu funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
3. Examinades i valorades les sol·licituds d'aquelles participants que reunisquen els requisits exigits en la present ordre, la comissió de valoració podrà fixar una puntuació mínima a partir de la qual s'obtindrà l'ajuda.
Setena. Criteris de valoració
La subvenció dels programes presentats per les entitats sol·licitants estarà condicionada a l'aplicació dels criteris de valoració que s'exposen a continuació:
a) Programes subvencionats en l'exercici anterior en els quals siga convenient la seua continuïtat per raons socials i d'eficàcia: fins a 20 punts.
b) Especialització de l'entitat sol·licitant en l'atenció al col·lectiu de dones en situació de risc d'exclusió social, carència de suport familiar i absència de recursos personals: fins a 15 punts.
c) Avaluació de les necessitats socials que justifiquen els objectius del programa o taller objecte de sol·licitud: fins a 10 punts.
d) Perfil professional dels recursos humans afectes a l'execució del projecte i vinculació juridicolaboral amb l'entitat: fins a 5 punts.
e) Previsió d'indicadors i instruments d'avaluació que permeten mesurar el grau de compliment dels objectius del programa: fins a 5 punts.
f) Qualitat i coherència del contingut tècnic del programa: fins a 20 punts.
g) El grau d'interrelació en l'execució del programa amb altres entitats o servicis públics: fins a 5 punts.
h) Que les beneficiàries objecte del programa presentat siguen dones ateses en algun dels centres propis o concertats amb la Direcció General de la Dona i per la Igualtat: 20 punts.
La dotació pressupostària de la convocatòria es distribuirà entre les entitats sol·licitants, sempre que reunisquen els requisits fixats en la convocatòria i que aconseguisquen la puntuació mínima que, si és el cas, puga establir la comissió avaluadora d'acord amb el que preveu l'apartat 3 de la base sisena d'esta ordre.
Huitena. Durada dels programes i/o activitats
Les entitats sol·licitants hauran de comprometre's a realitzar els programes que constituïxen l'objecte d'esta ajuda abans de l'1 de novembre de 2011, llevat que la Llei de Pressupost de la Generalitat per a l'exercici 2011 permeta el pagament anticipat de les ajudes i en este cas el termini d'execució s'ampliarà fins al 31 de desembre de 2011.
Novena. Resolució de l'expedient
La comissió avaluadora establida en la base sisena de la present ordre elevarà proposta motivada de resolució a la directora general de la Dona i per la Igualtat, que serà competent per a resoldre per delegació de la consellera de Benestar Social, en virtut de Resolució de 27 de febrer de 2009 sobre delegació de l'exercici de competències en determinats òrgans de la Conselleria de Benestar Social (DOCV núm. 5967, de 04.03.2009).
El termini de resolució de l'expedient serà de tres mesos comptats des de l'endemà de la publicació en el Diari Oficial de la Comunitat Valenciana de la resolució per la qual es determine l'import màxim destinat a finançar les despeses derivades de la convocatòria, una vegada aprovat i publicat el pressupost de la Generalitat per a l'any 2011.
Transcorregut el termini sense que haguera recaigut una resolució expressa, s'entendrà desestimada la sol·licitud de concessió d'ajuda en els termes que preveu l'article 44 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
La resolució de concessió de les ajudes indicarà expressament el programa, import de l'ajuda concedida i import de la quantia a justificar per l'entitat sol·licitant que coincidirà amb el cost del programa indicat en la seua sol·licitud. Esta resolució es notificarà a les entitats sol·licitants segons el que disposa els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
En compliment de l'article 18 de la Llei 38/2003, de 17 de novembre, General de Subvencions, es publicaran en el Diari Oficial de la Comunitat Valenciana les subvencions concedides, amb expressió de la convocatòria, el programa i el crèdit pressupostari a què s'imputen, l'entitat beneficiària, la quantitat concedida i la finalitat de la subvenció.
Deu. Obligacions de les entitats beneficiàries
Les entitats beneficiàries tindran les obligacions següents:
1. Realitzar l'activitat que fonamenta la concessió de la subvenció, abans de l'1 de novembre de 2011, llevat que la Llei de Pressupost de la Generalitat, per a l'exercici 2011, permeta el pagament anticipat de les ajudes, i en este cas el termini d'execució s'ampliarà fins al 31 de desembre de 2011.
2. Acreditar davant la Direcció General de la Dona i per la Igualtat la realització de l'activitat i també el compliment dels requisits i condicions que determinen la concessió de la subvenció.
3. Sotmetre's al control financer que correspon a la Intervenció General.
4. Comunicar a la Direcció General de la Dona i per la Igualtat l'obtenció d'ajudes per a la mateixa finalitat, procedents de qualssevol administracions o ens públics, amb anterioritat a la justificació de l'aplicació donada als fons percebuts, d'acord amb el que disposa la Llei 38/2003, de 17 de novembre, General de Subvencions.
5. Justificar la subvenció concedida, d'acord amb els termes i terminis establits en la base dotze.
6. Fer constar en les publicacions i material de difusió dels programes subvencionats la col·laboració de la Conselleria de Benestar Social i la seua realització en el marc de les polítiques d'igualtat dutes a terme pel Consell.
Onze. Pagament de la subvenció
1. Llevat que la Llei de Pressupost de la Generalitat per a l'exercici 2011 permeta un règim de lliurament de transferències corrents distint, el pagament de les ajudes i subvencions previstes en esta ordre s'efectuarà en la forma que es determina en l'article 47 bis del text refós de la Llei d'Hisenda Pública de la Generalitat, aprovat pel Decret Legislatiu de 26 Juny de 1991, ajustant-se al règim següent:
a) Un 40% de l'import d'esta es lliurarà immediatament una vegada concedida.
b) La resta es lliurarà després de la justificació per l'entitat del compliment de la totalitat del objecte de la subvenció atorgada.
A les entitats beneficiàries de les ajudes concedides a l'empara de la present ordre no li serà exigida la constitució de garantia per la concessió de les bestretes de subvenció previstos en l'apartat anterior, en la seua condició d'entitats sense ànim de lucre, sempre que l'import de l'ajuda concedida no excedisca de 90.151,82 euros en el cas de finançar un sol programa, 150.253,03 euros en el cas de finançar dos programes o 210.354,24 euros en el cas de tres o més programes d'actuació, d'acord amb el que disposa el paràgraf segon de l'apartat 3.A, apartat b de l'article 47 bis del Text Refós de la Llei d'Hisenda Pública de la Generalitat Valenciana. En el cas que se superaren els esmentats imports, l'entitat beneficiària haurà de constituir garantia, davant la Direcció Territorial d'Economia i Hisenda de la província respectiva, per l'import objecte de bestreta, per mitjà d'aval bancari o pòlissa d'assegurament a càrrec de qualsevol entitat oficialment reconeguda, especificant com a beneficiària de la dita garantia a la Direcció General de Dona i per la Igualtat.
Dotze. Justificació de la subvenció
1. El compte justificatiu de la despesa total efectuat per l'entitat, per cada un dels programes i/o tallers subvencionats, contindrà:
1.1. Una memòria explicativa de la realització de les activitats subvencionades firmada per la persona que ostente la representació de l'entitat.
En el cas de tractar-se de tallers s'indicarà el lloc, el nombre d'hores impartides, el nombre de dones que han participat i la seua característica dins de la població atesa.
En el cas de tractar-se de servicis s'indicarà el personal i l'horari en què s'han prestat, i també el nombre de beneficiàries.
Es farà referència a grau de consecució dels objectius proposats en el projecte plantejat.
S'informarà del resultat de l'avaluació del programa realitzat.
1.2. Una memòria econòmica justificativa del cost de les activitats realitzades firmada per la persona que posseïsca la representació de l'entitat, que contindrà:
a) Una relació classificada de les despeses de l'activitat, amb identificació del creditor i del document, el seu import, data d'emissió i, si és el cas, data de pagament.
b) Les factures o documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i, si és el cas, la documentació acreditativa del pagament.
2. El compte justificatiu de la despesa total haurà de presentar-se com a data màxima el 16 de novembre de 2011, llevat que la Llei de Pressupost de la Generalitat per a l'exercici 2011 permeta el pagament anticipat de les ajudes, i en este cas el termini de justificació s'ampliarà fins al 31 de gener de 2012. Transcorregut el termini assenyalat per a la presentació de la documentació sense que esta s'haja realitzat, es deixarà sense efecte el dret a l'ajuda concedida, prèvia resolució degudament notificada a l'entitat basada en tal incompliment.
Tretze. Minoració o pèrdua de la percepció de les ajudes
1. L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió, després de la presentació de la sol·licitud, d'altres ajudes públiques o privades, que en el seu conjunt superen el cost de l'activitat a desenvolupar per l'entitat beneficiària, podrà donar lloc a la minoració de la subvenció concedida.
2. L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció i la resta de supòsits previstos en l'article 37 de la Llei 38/2003, de 17 de novembre, General de Subvencions, donarà lloc a la incoació, per l'òrgan competent per a la concessió de les ajudes del corresponent procediment, que podrà finalitzar, si és el cas, amb la pèrdua de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
3. En la tramitació del procediment es garantirà, en tot cas, el dret de l'entitat interessada a l'audiència.
4. El termini màxim per a resoldre i notificar la resolució procedent serà de sis mesos des del moment que s'incoe l'expedient de revocació o minoració, i si és el cas, reintegrament, una vegada transcorregut el referit termini sense notificar-se la resolució expressa suposarà la caducitat del procediment, però no la prescripció d'accions.
5. Les quantitats que s'hagen de reintegrar tindran la consideració d'ingressos de dret públic, a l'efecte del procediment aplicable per a la cobrança.
Catorze. Acceptació de les bases
La participació en la present convocatòria implica l'acceptació de les bases que la regulen.